విజేందర్ సింగ్

విజేందర్ సింగ్ బెనివాల్ (జననం 1985 అక్టోబరు 29) ఒక భారతీయ ప్రొఫెషనల్ బాక్సర్ మరియు రాజకీయ నాయకుడు. ఆయన 2008 బీజింగ్ ఒలింపిక్స్‌లో కాంస్య పతకాన్ని గెలుచుకున్నాడు. దీంతో ఒలింపిక్ పతకాన్ని గెలుచుకున్న మొదటి భారతీయ బాక్సర్‌గా నిలిచాడు. అతను 2009 ప్రపంచ ఛాంపియన్‌షిప్‌లు, 2010 కామన్‌వెల్త్ గేమ్స్‌లో కాంస్య పతకాలు, అలాగే 2006, 2014 కామన్‌వెల్త్ గేమ్స్‌ మిడిల్ వెయిట్ విభాగంలో రజత పతకాలను గెలుచుకున్నాడు.

జూన్ 2015లో ప్రొఫెషనల్‌గా IOS స్పోర్ట్స్ అండ్ ఎంటర్‌టైన్‌మెంట్ ద్వారా క్వీన్స్‌బెర్రీ ప్రమోషన్స్‌తో బహుళ-సంవత్సరాల ఒప్పందంపై విజేందర్ సింగ్ సంతకం చేశాడు. MTV ఇండియా రియాలిటీ టీవీ షో రోడీస్ X2లో విజేందర్ సింగ్ న్యాయనిర్ణేతలలో ఒకరు.

బాల్యం, విద్యాభ్యాసం 
1985 అక్టోబరు 29న హర్యానాలోని భివానీకి చెందిన కలువస్ గ్రామంలో ఒక జాట్ కుటుంబంలో విజేందర్ సింగ్ జన్మించాడు. అతని తండ్రి మహిపాల్ సింగ్ బెనివాల్, హర్యానా రోడ్‌వేస్‌లో బస్సు డ్రైవర్, అతని తల్లి గృహిణి. విజేందర్ సింగ్ కు ఒక అన్నయ్య మనోజ్. విజేందర్ సింగ్ తన ప్రాథమిక పాఠశాల విద్యను కలువస్‌లో, మాధ్యమిక పాఠశాల విద్యను భివానీలో పూర్తి చేశాడు. భివానీలోని వైష్ కళాశాల నుండి బ్యాచిలర్ డిగ్రీని అందుకున్నాడు.

బాలీవుడ్ 
2014 జూన్ 13న విడుదలైన ఫగ్లీ చిత్రంతో నటుడిగా బాలీవుడ్‌లోకి అడుగుపెట్టాడు. ఈ చిత్రాన్ని అక్షయ్ కుమార్, అశ్విని యార్డి యాజమాన్యంలోని గ్రేజింగ్ గోట్ ప్రొడక్షన్స్ నిర్మించింది. ఈ చిత్రానికి సగటు సమీక్షలు వచ్చాయి.

రాజకీయ జీవితం 
2019 భారత సార్వత్రిక ఎన్నికల ముందు భారత జాతీయ కాంగ్రెస్‌లో విజేందర్ సింగ్ చేరాడు. దక్షిణ ఢిల్లీ లోక్‌సభ నియోజకవర్గం నుంచి పోటీ చేసి ఓడిపోయాడు.

వ్యక్తిగతం 
2011 మే 17న ఢిల్లీకి చెందిన సాఫ్ట్‌వేర్ ఇంజనీర్ అయిన అర్చన సింగ్‌ను విజేందర్ సింగ్ వివాహం చేసుకున్నాడు. ఈ వివాహం ఢిల్లీలో సాధారణ వేడుకగా జరుగగా అతని స్వస్థలమైన భివానీలో రిసెప్షన్ ఏర్పాటు చేయబడింది. వారికి ఇద్దరు కుమారులు, అబీర్ సింగ్, అమ్రిక్ సింగ్ ఉన్నారు.

గుర్తింపు 
భారతదేశ రెండవ అత్యున్నత క్రీడా పురస్కారం అయిన అర్జున అవార్డును 2006లో విజేందర్ సింగ్ అందుకున్నాడు. ఆయనకు జూలై 2009లో భారతదేశ అత్యున్నత క్రీడా పురస్కారం రాజీవ్ గాంధీ ఖేల్ రత్న అవార్డు లభించింది. 2009లో పద్మశ్రీ అవార్డుకు సిఫార్సు చేయబడినప్పటికీ, తర్వాత తిరస్కరించబడింది. కానీ 2010 జనవరిలో అదే అవార్డు అందుకున్నాడు.

మూలాలు 

1985 జననాలు
ఆసియా క్రీడల బంగారు పతక విజేతలు
బాక్సింగ్‌లో ఆసియా క్రీడల పతక విజేతలు
2004 వేసవి ఒలింపిక్స్‌లో బాక్సర్లు
2006 కామన్వెల్త్ గేమ్స్ వద్ద బాక్సర్లు
2008 వేసవి ఒలింపిక్స్‌లో బాక్సర్లు
2012 వేసవి ఒలింపిక్స్‌లో బాక్సర్లు
కామన్వెల్త్ గేమ్స్ కాంస్య పతక విజేతలు
కామన్వెల్త్ గేమ్స్ రజత పతక విజేతలు
భారత బాక్సర్లు
మిడిల్ వెయిట్ బాక్సర్లు
ఒలింపిక్ బాక్సర్స్ ఆఫ్ ఇండియా
ఒలింపిక్ కాంస్య పతక విజేతలు
బాక్సింగ్‌లో ఒలింపిక్ పతక విజేతలు
అర్జున అవార్డు గ్రహీతలు
క్రీడలలో పద్మశ్రీ గ్రహీతలు
హర్యానా నుండి బాక్సర్లు
వెల్టర్ వెయిట్ బాక్సర్లు
2006 ఆసియా క్రీడలలో బాక్సర్లు
2010 ఆసియా క్రీడలలో బాక్సర్లు
2008 వేసవి ఒలింపిక్స్ పతక విజేతలు
ఖేల్ రత్న అవార్డు గ్రహీతలు
2014 కామన్వెల్త్ గేమ్స్ బాక్సర్లు
AIBA ప్రపంచ బాక్సింగ్ ఛాంపియన్‌షిప్ పతక విజేతలు
ఆసియా క్రీడల్లో భారత్ కాంస్య పతక విజేతలు
బాక్సింగ్ కామన్వెల్త్ గేమ్స్ పతక విజేతలు
2006 ఆసియా క్రీడల్లో పతక విజేతలు
2010 ఆసియా క్రీడల్లో పతక విజేతలు